Broj: 711-I-757-P-226-17/18-07-11

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Karla Čule, direktora trgovačkog društva Club Adriatic d.o.o.,** na 6. sjednici, održanoj 13. travnja 2018.g., donosi sljedeću:

**ODLUKU**

1. **Istovremenim obnašanjem dužnosti direktora trgovačkog društva Club Adriatic d.o.o. i obavljanjem poslova direktora trgovačkog društva AMRIS-AIDCO d.o.o. u razdoblju od stupanja na dužnost dana 13. travnja 2017.g. do 14. kolovoza 2017.g., dužnosnik Karlo Čulo počinio je povredu članka 14. stavka 1. ZSSI-a.**
2. **Propustom prenošenja svojih upravljačih prava na temelju udjela u kapitalu trgovačkog društva AMRIS-AIDCO d.o.o. na povjerenika, u razdoblju od stupanja na dužnost 13. travnja 2017.g. do 14. kolovoza 2017.g., dužnosnik Karlo Čulo počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Karlu Čuli izriče sankcija iz članka 42. stavka 1. podstavka 1. ZSSI-a, opomena.**

**Obrazloženje**

Povjerenstvo je na 189. sjednici, održanoj 24. kolovoza 2017.g. pokrenulo postupak za odlučivanje o sukobu interesa protiv dužnosnika Karla Čule, direktora trgovačkog društva Club Adriatic d.o.o., zbog moguće povrede članka 14. stavka 1. ZSSI-a, koja proizlaze iz istovremenog obnašanja navedene dužnosti i obavljanja poslova direktora trgovačkog društva AMRIS-AIDCO d.o.o. te zbog moguće povrede članka 16. stavka 1. ZSSI-a, koja proizlazi iz propusta prenošenja svojih upravljačih prava na temelju udjela u vlasništvu (temeljnom kapitalu) trgovačkog društva AMRIS-AIDCO d.o.o., u razdoblju od stupanja na dužnost 13. travnja 2017.g. do 14. kolovoza 2017.g.

Dužnosnik Karlo Čulo je dana 13. prosinca 2017.g. dostavio pisano očitovanje na Odluku o pokretanju postupka u kojoj je naveo kako je trgovačko društvo Club Adriatic d.o.o. u 100% vlasništvu Republike Hrvatske i da njime upravlja Centar za restrukturiranje i prodaju (u daljnjem tekstu: CERP). Rješenjem Financijske agencije od 10. listopada 2014.g. nad društvom je otvoren postupak predstečajne nagodbe, koja do dana podnošenja očitovanja nije sklopljena, jer je Trgovački sud 4. travnja 2016.g. prekinuo postupak predstečajne nagodbe. Dana 2. ožujka 2017.g. oba člana uprave društva podnijela su neopozive ostavke te je dužnosnik imenovan za direktora društva odlukom Skupštine od 13. travnja 2017.g. Na dužnost direktora imenovan je iznenada i žurno, a njegovo imenovanje trebalo je biti minimalnog trajanja, najviše do početka turističke sezone.

Vezano uz trgovačko društvo AMRIS-AIDCO d.o.o. dužnosnik navodi kako je društvo osnovao s još jednom osobom, koja je sukladno njihovom usmenom dogovoru u konačnici trebala preuzeti društvo u cjelini. Zbog iznimne količine novog i različitog posla na dužnosti direktora Club Adriatic d.o.o., dužnosnik je propustio pravodobno prenijeti upravljačka prava nad poslovnim subjektom AMRIC-AIDCO d.o.o. Dužnosnik ističe kako nikada nije primao plaću/naknadu za obavljanje poslova direktora društva AMRIS-AIDCO d.o.o.

Dužnosnik je pristupio 6. sjednici Povjerenstva, kojom prilikom je usmeno naveo kako u bitnom ostaje kod navoda iz pisanog očitovanja.

Uvidom u izvješće o imovinskom stanju koje je dužnosnik Karlo Čulo podnio 20. lipnja 2017.g., povodom stupanja na dužnost direktora trgovačkog društva Club Adriatic d.o.o., utvrđeno je da dužnosnik u istom navodi kako dužnost direktora trgovačkog društva Club Adriatic d.o.o. obnaša od 13. travnja 2017.g. i to profesionalno, za što prima plaću u iznosu od 6.000,00 kn neto. U rubrici „Poslovni udjeli, dionice i vrijednosni papiri u poslovnim subjektima“ dužnosnik je naveo kako je vlasnik poslovnog udjela od 50% u trgovačkom društvu AMRIC-AIDCO d.o.o. Dužnosnik je također naveo kako u navedenom trgovačkom društvu nije izvršen prijenos upravljačkih prava.

Uvidom u Sudski registar Trgovačkog suda u Zagrebu utvrđeno je da je pod MBS: 080391811 upisano trgovačko društvo CLUB ADRIATIC d.o.o., oib: 44661735229. Kao jedini osnivač navodi se Republika Hrvatska, dok je kao osoba ovlaštena za zastupanje društva upisan Karlo Čulo, direktor – zastupa društvo pojedinačno i samostalno od 13. travnja 2017.g.

Uvidom u Sudski registar Trgovačkog suda u Zagrebu utvrđeno je da je pod MBS: 080955668 upisano trgovačko društvo AMRIS-AIDCO d.o.o. Kao osnivači/članovi društva navode se Karlo Čulo i Nenad Kocmur, dok su osobe ovlaštene za zastupanje društva Karlo Čulo, direktor, i Nenad Kocmur, direktor. Karlo Čulo je kao direktor upisan od osnivanja navedenog trgovačkog društva, 2015.g.

Na zahtjev Povjerenstva, Trgovački sud u Zagrebu, Sudski registar, dostavio je 7. kolovoza 2017.g. očitovanje, broj: R3-11634/17, u kojem se navodi kako za trgovačko društvo AMRIS-AIDCO d.o.o. nije podnesena prijava za upis promjene osnivača odnosno članova društva, kao niti prijava promjene osoba ovlaštenih za zastupanje tog trgovačkog društva.

Dužnosnik je 17. kolovoza 2017.g. dostavio Povjerenstvu Potvrdu o članovima trgovačkog društva s ograničenom odgovornošću, ovjerenu kod bilježnika Alemke Gajski iz Zagreba pod brojem OU-544/2017, Odluku o opozivu člana uprave-direktora Karla Čule od 14. kolovoza 2017.g. te Ugovor o prijenosu poslovnog udjela sklopljenog između Karla Čule i Nenada Kocmura od 14. kolovoza 2017.g., ovjeren po Javnom Bilježniku Alemki Gajski iz Zagreba pod brojem OV-11313/2017.

Uvidom u gore navedenu Odluku i Ugovor utvrđeno je da je dužnosnik Karlo Čulo s danom 14. kolovoza 2017.g. prenio svoj poslovni udio u trgovačkom društvu AMRIS-AIDCO d.o.o., kao i da je s navedenim datumom razješen s funkcije direktora u navedenom trgovačkom društvu.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Iz prikupljenih podataka i dokumentacije proizlazi da je dužnosnik Karlo Čulo istovremeno uz obnašanje dužnosti direktora trgovačkog društva Club Adriatic d.o.o., u razdoblju od 13. travnja 2017.g. do 14. kolovoza 2017.g., obavljao i funkciju direktora trgovačkog društva AMRIS-AIDCO d.o.o., čime je počinio povredu članka 14. stavka 1. ZSSI-a. U istom razdoblju dužnosnik je također propustio prenijeti upravljačka prava na temelju udjela u kapitalu trgovačkog društva AMRIS-AIDCO d.o.o., čime je počinio povredu članka 16. stavka 1. ZSSI-a.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Uzimajući u obzir sve okolnosti imenovanja i stupanja na dužnost, koje je dužnosnik u obrazloženju naveo, kao i vrijeme provedeno u povredi te činjenicu da je dužnosnik razriješio povredu, Povjerenstvo smatra da se prema postupanju dužnosnika i prouzročenoj posljedici radi o očito lakom obliku kršenja odredbi ZSSI-a, u smislu članka 43. ZSSI-a.

Stoga Povjerenstvo smatra da je za opisane povrede primjerena sankcija opomena, propisana člankom 42. stavkom 1. točkom 1. ZSSI-a te je istu sankciju izreklo u točki III. izreke ove odluke.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Karlo Čulo, elektronska dostava
2. Objava na internetskoj stranici Povjerenstva
3. Pismohrana